Myón Jisas klohok yóm gónó le hemnô filak lem yóm Gónô Dwata.
Bè yóm kyónen bè yó,
tonen yóm gel blay le ebè Dwata yó kem tau.
Tey dê tau wen kendengen le tonen,
ne bong yóm kul blay.
Ne sut yóm sotu libun bolu laen dù gónón ma,
gbót bemlay se kun.
Tek lewu lad blayen,
laen hol btesen.
Bè yóm kton Jisas du nim ni,
tnabahen ebéléen yó kem gel lemolò du,
ne monen mò kul,
“Tenngel ye nim libun bolu laen dù gónón ma nii.
Tódô tulónu kuy ktahuhen,
alì bong yóm kun blay senta yóm kul blay yó kem dumu tau.
Abay se yóm kul blay yó kem dumu tau yó,
olo kem lukas filak le.
Okóm kun nim libun bolu ni,
balù yóm klaen dù gónón ma,
ewenem sana tódô keblayen ke Dwata yóm hol són nô béléen,
yóm mò lowilen.”